ΕΚΘΕΣΗ ΤΗΣ ΕΠΙΤΡΟΠΗΣ - Τρίτη Έκθεση Δραστηριοτήτων σχετικά με την υλοποίηση του Ταμείου Προστατευτικού Καλύμματος του Τσερνομπίλ Δεκέμβριος 2003 σύμφωνα με το άρθρο 3 της απόφασης 98/381/ΕΚ του Συμβουλίου σχετικά με την κοινοτική συνεισφορά στην Ευρωπαϊκή Τράπεζα Ανασυγκρότησης και Ανάπτυξης για το Ταμείο Προστατευτικού Καλύμματος του Τσερνομπίλ {SEC(2004) 919}

1. Εισαγωγή

Μετά το ατύχημα της 26ης Απριλίου 1986, κατασκευάστηκε, υπό εξαιρετικά αντίξοες συνθήκες, το προστατευτικό κάλυμμα που καλύπτει τα ερείπια της μονάδας 4 του πυρηνικού σταθμού του Τσερνομπίλ (ChNPP). Το κάλυμμα δεν προοριζόταν να αποτελέσει μόνιμη λύση και, στην πραγματικότητα, καθίσταται ολοένα και πιο ασταθές, η κατάστασή του έχει επιδεινωθεί και το νερό της βροχής το διαπερνά. Σε περίπτωση σεισμικής δραστηριότητας, ακραίων καιρικών φαινομένων ή περαιτέρω επιδείνωσης της κατάστασης υπάρχει κίνδυνος κατάρρευσής του, με πιθανή μόλυνση της γύρω περιοχής.

Τον Μάιο του 1997, μία διεθνής ομάδα εμπειρογνωμόνων από την ΕΕ, τις ΗΠΑ και την Ιαπωνία ολοκλήρωσαν ένα πολυκλαδικό πρόγραμμα διαχείρισης της κατασκευής με την ονομασία Σχέδιο Εφαρμογής του Προστατευτικού Καλύμματος (ΣΕΠ). Το ΣΕΠ προέβλεπε τη διεξαγωγή εργασιών μετασκευής στο κάλυμμα με σκοπό να το καταστήσουν σταθερό από φυσικής άποψης και περιβαλλοντικά ασφαλές. Υπό τη διαχείριση της Ευρωπαϊκής Τράπεζας Ανασυγκρότησης και Ανάπτυξης (ΕΤΑΑ), συστάθηκε το Ταμείο Προστατευτικού Καλύμματος του Τσερνομπίλ (CSF) με σκοπό τη χρηματοδότηση και υλοποίηση του ΣΕΠ.

Η αρχική εκτίμηση του κόστους του έργου (διενεργήθηκε το 1997) ανερχόταν σε 758 εκατ. δολάρια ΗΠΑ κατά προσέγγιση (768 εκατ. δολάρια ΗΠΑ, περιλαμβανομένης και της υποστήριξης που συνοδεύει την παραχώρηση αδειών) και η διάρκεια κατασκευής τα επτά έτη (1998-2005). Μία πρώτη διάσκεψη για την συγκέντρωση συνεισφορών διεξήχθη στη Νέα Υόρκη τον Νοέμβριο του 1997. Είκοσι πέντε χώρες δεσμεύτηκαν να συνεισφέρουν περίπου 400 εκατ. δολάρια ΗΠΑ, περιλαμβανομένης της συνεισφοράς της Ουκρανίας σε είδος, αξίας 50 εκατ. δολαρίων ΗΠΑ. Το ποσό αυτό ήταν επαρκές για την έναρξη των πρώτων εργασιών του ΣΕΠ. Το έργο ξεκίνησε ουσιαστικά τον Απρίλιο του 1998 με τη σύσταση της Μονάδας Διαχείρισης Έργου (ΜΔΕ).

Η απόφαση 98/381/EK της 5ης Ιουνίου 98/381/EΚ του Συμβουλίου σχετικά με την κοινοτική συνεισφορά προς την Ευρωπαϊκή Τράπεζα Ανασυγκρότησης και Ανάπτυξης για το Ταμείο Προστατευτικού Καλύμματος [1] αποτέλεσε τη νομική βάση για μία κοινοτική συνεισφορά στο CSF της τάξης των 100 εκατ. δολαρίων ΗΠΑ κατά την διάσκεψη κορυφής της G7 το 1997 στο Ντένβερ. Το ποσό αυτό καταβλήθηκε κατά τη διάρκεια της περιόδου 1999/2000 στο πλαίσιο της συνολικής χρηματοδότησης του προγράμματος TACIS.

[1] ΕΕ L 171, της 17.6.1998, σ. 31

Μία δεύτερη διάσκεψη για την συγκέντρωση συνεισφορών διεξήχθη τον Ιούλιο του 2000 στο Βερολίνο. Είκοσι δύο χώρες δεσμεύτηκαν να συνεισφέρουν 320 εκατ. δολάρια ΗΠΑ περίπου, ανεβάζοντας το συνολικό ποσό για το οποίο υπήρξε δέσμευση στις δύο διασκέψεις στο εκτιμώμενο κόστος των 768 εκατ. δολαρίων ΗΠΑ. Η Κοινότητα δεσμεύτηκε να συνεισφέρει ένα δεύτερο ποσό της τάξης των 100 εκατ. ευρώ που εγκρίθηκε βάσει της απόφασης 2001/824/ΕΚ του Συμβουλίου [2].

[2] ΕΕ L 308, της 27.11.2001, σ. 25

Σύμφωνα με το άρθρο 3, παράγραφος 2 της απόφασης 98/381/ΕΚ του Συμβουλίου, η Επιτροπή παρουσίασε μία πρώτη έκθεση προόδου για την υλοποίηση του CSF τον Οκτώβριο του 1999 [3] και μία δεύτερη έκθεση υποβλήθηκε τον Σεπτέμβριο του 2001 [4]. Η παρούσα έκθεση αποτελεί επικαιροποίηση των στοιχείων που παρασχέθηκαν σε προηγούμενες εκθέσεις, οι οποίες βασίζονταν κυρίως στην πρόοδο που ανακοινωνόταν στη Συνέλευση των Χορηγών από την ΕΤΑΑ. Λεπτομερέστερα στοιχεία παρέχονται στο έγγραφο εργασίας SEC(2004) 919 των υπηρεσιών της Επιτροπής.

[3] COM(1999)470 της 12.10.1999

[4] COM(2001)251 της 29.05.2001

2. Το σχεδιο Εφαρμογησ του Προστατευτικου Καλυμματοσ

Σκοπός του ΣΕΠ είναι να καταστήσει το υφιστάμενο κάλυμμα περιβαλλοντικά ασφαλές και να εξαλείψει τον ενδεχόμενο κίνδυνο κατάρρευσής του καθώς και τη συνεχιζόμενη εισροή νερού. Για την επίτευξη του αντικειμενικού σκοπού του, το ΣΕΠ θέτει πέντε βασικούς παράλληλους στόχους:

1. Μείωση του ενδεχόμενου κατάρρευσης του προστατευτικού καλύμματος.

2. Μείωση των επιπτώσεων από ενδεχόμενη κατάρρευση του προστατευτικού καλύμματος.

3. Βελτίωση της πυρηνικής ασφάλειας του προστατευτικού καλύμματος.

4. Βελτίωση της βιομηχανικής ασφάλειας για τους εργαζομένους και της περιβαλλοντικής ασφάλειας στον χώρο του προστατευτικού καλύμματος.

5. Μετατροπή σε περιβαλλοντικά ασφαλή χώρο.

Το ΣΕΠ θα αποτελέσει τη λύση για την ασφαλή κάλυψη και τη σταθεροποίηση της υφιστάμενης κατασκευής για αρκετές τουλάχιστον δεκαετίες, μέχρι να μπορούν να διαμορφωθούν οι βέλτιστες συνθήκες για την τελική απόρριψη του ραδιενεργού υλικού που υπάρχει κάτω από το κάλυμμα.

3. Υλοποιηση των εργασιων

Το 1996 μία διεθνής ομάδα εμπειρογνωμόνων εκπόνησε μελέτη εναλλακτικών λύσεων για τη μετασκευή της μονάδας 4 του Τσερνομπίλ και του υφιστάμενου προστατευτικού καλύμματος του (Ukritiye) ώστε να καταστούν περιβαλλοντικά ασφαλή. Η μελέτη [5] πρότεινε μία συνιστώμενη γραμμή δράσης η οποία περιλαμβάνει τρεις φάσεις:

[5] "Μονάδα 4 Τσερνομπίλ - βραχυπρόθεσμα και μακροπρόθεσμα μέτρα - τελική έκθεση", Υπηρεσίες Tacis, ΓΔ1Α, Ευρωπαϊκή Επιτροπή, Βρυξέλλες, Νοέμβριος 1996.

Φάση 1: Σταθεροποίηση και άλλα βραχυπρόθεσμα μέτρα.

Φάση 2: Προετοιμασία για μετασκευή σε περιβαλλοντικά ασφαλή χώρο.

Φάση 3: Μετασκευή σε περιβαλλοντικά ασφαλή χώρο.

Μέχρι σήμερα, η υλοποίηση του έργου σχετιζόταν ουσιαστικά με τη Φάση I, η οποία απαρτιζόταν από τα ακόλουθα στοιχεία:

* Παγίωση και επαναξιολόγηση της υφιστάμενης βάσης δεδομένων για το προστατευτικό κάλυμμα και διεξαγωγή νέων ερευνών ως βάση για τις εργασίες σχεδιασμού και επιδιόρθωσης.

* Διεξαγωγή μελετών επιλογής και προκαταρκτικών τεχνικών μελετών για τον καθορισμό της τεχνικής στρατηγικής που θα ακολουθηθεί για την υλοποίηση κατασκευαστικών βελτιώσεων και μηχανολογικών συστημάτων ασφαλείας κατά τη Φάση II.

* Δημιουργία τεχνικών υποδομών για την υλοποίηση των δραστηριοτήτων της Φάσης II, στις οποίες περιλαμβάνονται η επιχειρησιακή βάση του αναδόχου και η προμήθεια σχετικού εξοπλισμού και συστημάτων ασφαλείας.

* Επιδιόρθωση των κύριων δοκών στήριξης B1/B2 προκειμένου να εξαλειφθεί ο σημαντικότερος κίνδυνος κατάρρευσης της κατασκευής.

Έχουν ολοκληρωθεί όλες οι εργασίες που σχετίζονται με τη Φάση I του έργου. Κατά την ολοκλήρωση της Φάσης Ι διενεργήθηκε μείζων αναθεώρηση του έργου που αντιστοιχούσε στο προγραμματικό σημείο αναφοράς P1 του ΣΕΠ, στάδιο κατά το οποίο καθορίστηκε η τεχνική στρατηγική για τη σταθεροποίηση και την κάλυψη που προβλέπεται από τη Φάση II. Η υλοποίηση της Φάσης II (προετοιμασία για μετασκευή σε περιβαλλοντικά ασφαλή χώρο) ξεκίνησε τον Μάιο του 2003.

4. Αναθεωρημένο Χρονοδιάγραμμα και Εκτίμηση Κόστους

4.1 Χρονοδιάγραμμα νέου προστατευτικού καλύμματος

Κατά τη συνέλευση των χορηγών στο πλαίσιο του CSF, στο Slavutych τον Ιούλιο του 2003, η ΜΔΕ παρουσίασε το αναθεωρημένο χρονοδιάγραμμα για την ολοκλήρωση του νέου προστατευτικού καλύμματος. Η ομάδα σχεδιασμού εκτίμησε ότι ο λεπτομερής σχεδιασμός, η διαδικασία έγκρισης του γενικού σχεδιασμού και του λεπτομερούς σχεδιασμού καθώς και η κατασκευή του νέου προστατευτικού καλύμματος θα διαρκέσει 5 έτη.

Τα βασικά σημεία αναφοράς συνοψίζονται ως εξής:

* Το χρονοδιάγραμμα ξεκινά με την παράδοση της έκθεσης συνολικού σχεδιασμού και την έκθεση συμμόρφωσης σε θέματα υγιεινής (Δεκέμβριος 2003).

* Δραστηριότητες σχεδιασμού

- Λεπτομερής σχεδιασμός - 1 έτος

- Κανονιστική έγκριση - 1 έτος, σε 2 φάσεις

* Δραστηριότητες κατασκευής - 3 έτη

* Ανάθεση του νέου προστατευτικού καλύμματος ασφαλείας - 3/4ο τρίμηνο του 2008.

Επισημάνθηκε ότι το συνολικό χρονοδιάγραμμα είναι 'επιθετικό'. Η ολοκλήρωση του έργου με την ανάθεση του νέου προστατευτικού καλύμματος έως το 3ο τρίμηνο του 2008 δεν περιλαμβάνει πρόβλεψη απρόοπτων περιστάσεων. Οι βασικοί κίνδυνοι καθυστερήσεων αφορούν τη διαδικασία έγκρισης και απόφασης και τη διαθεσιμότητα πόρων για την εκτέλεση του έργου.

Το νέο προστατευτικό περίβλημα ασφαλείας θα παράσχει την ευχέρεια διεξαγωγής περαιτέρω εργασιών αποσυναρμολόγησης και την απομάκρυνση του υλικού που περιέχει καύσιμο (FCM) οι οποίες θα συνεχιστούν πολύ πέραν του 2008. Η Τράπεζα κρίνει, εντούτοις, ότι το μεγαλύτερο μέρος των εν λόγω εργασιών υπερβαίνουν το πεδίο εφαρμογής του παρόντος έργου. Η αποσυναρμολόγηση της υφιστάμενης κατασκευής δεν περιλαμβάνεται στο τρέχον χρονοδιάγραμμα, ενώ εκτιμάται ότι η ολοκλήρωσή της θα διαρκέσει τουλάχιστον άλλα 4 έως 6 έτη.

4.2 Αναθεωρημένη εκτίμηση κόστους

Κατά τη συνεδρίαση της Συνέλευσης Χορηγών στο Λονδίνο στις 2 Δεκεμβρίου 2003, η ΕΤΑΑ παρουσίασε τις αναθεωρημένες εκτιμήσεις κόστους και την υφιστάμενη κατάσταση του CSF. Η εκτίμηση κόστους σε 1.059 εκατ. δολάρια ΗΠΑ (995 εκατ. δολάρια ΗΠΑ, συν 64 εκατ. δολάρια ΗΠΑ για ενδεχόμενες συμπληρωματικές εργασίες) ήταν η πρώτη που βασίστηκε σε πραγματική εργασία σχεδιασμού και αντικατέστησε την αρχική εκτίμηση του ΣΕΠ [6]. Καλύτερη εκτίμηση του κόστους μπορεί να γίνει μόνον άμα τη παραλαβή της απάντησης της αγοράς για το μεγαλύτερο στοιχείο (το νέο προστατευτικό κάλυμμα ασφαλείας). Σύμφωνα με την Τράπεζα, οι υποθέσεις της παρούσης εκτίμησης σε ό,τι αφορά την αναπροσαρμογή των τιμών, τις απρόοπτες περιστάσεις και τον κίνδυνο είναι συντηρητικές.

[6] Στο έγγραφο «Έκθεση του CSF σχετικά με την χρηματοοικονομική κατάσταση και τις απαιτήσεις» της 7ης Απριλίου 2004, η ΕΤΑΑ αναθεώρησε τον προϋπολογισμό του ΣΕΠ και αξιολόγησε τις σχετικές δαπάνες σε 1.091 εκατ. δολάρια ΗΠΑ.

Υπενθυμίστηκε ότι η εκτίμηση της ΜΔΕ αφορά δολάρια ΗΠΑ σε τιμές του 2003, ενώ ο αρχικός αριθμός του ΣΕΠ αφορούσε δολάρια ΗΠΑ σε τιμές του 1997. Επίσης, η εκτίμηση της κοινοπραξίας της ΜΔΕ περιλαμβάνει συντηρητικές προβλέψεις σε ό,τι αφορά τις απρόοπτες περιστάσεις για το νέο προστατευτικό κάλυμμα [7], την αναπροσαρμογή των τιμών και τον κίνδυνο (194.242 εκατομμύρια δολάρια ΗΠΑ) καθώς και επιχορήγηση 28 εκατ. δολαρίων για απαιτούμενες εργασίες που δεν περιλαμβάνονταν στην εκτίμηση ΣΕΠ του 1997 (απομάκρυνση του εξαεριστήρα, ενδιάμεση αποθήκευση ραδιενεργών αποβλήτων και παροχή συμβουλών υλοποίησης).

[7] Οι απρόοπτες περιστάσεις είχαν περιληφθεί στο βασικό κόστος, με εξαίρεση όσον αφορά το νέο προστατευτικό κάλυμμα ασφαλείας

Η Τράπεζα τόνισε ότι, μη λαμβανομένων υπόψη των απρόοπτων περιστάσεων σε ό,τι αφορά το νέο προστατευτικό κάλυμμα ασφαλείας, την αναπροσαρμογή των τιμών, τον κίνδυνο και την επιχορήγηση για τις απαιτούμενες εργασίες που δεν περιλαμβάνονταν στην εκτίμηση του ΣΕΠ του 1997, το βασικό κόστος του 2003 (772.832 εκατομμύρια δολάρια ΗΠΑ) είναι πολύ κοντά στην εκτίμηση του ΣΕΠ του 1997 (758.168 εκατομμύρια δολάρια ΗΠΑ).

5. Χρηματοοικονομική Επισκόπηση

Το συνολικό ποσό για το οποίο υπήρξε δέσμευση προς το CSF κατά τις διασκέψεις της Νέας Υόρκης το 1997 και του Βερολίνου το 2000, ανερχόταν σε περίπου 717 εκατ. δολάρια ΗΠΑ (EUR754 εκατ. βάσει της συναλλαγματικής ισοτιμίας του 2000), περιλαμβανομένης της συνεισφοράς της Ουκρανίας σε είδος αξίας 50 εκατ. δολαρίων ΗΠΑ. Μετά τις δεσμεύσεις, στις 31 Οκτωβρίου 2003, οι συμφωνίες συνεισφοράς μεταξύ των χορηγών και της ΕΤΑΑ ανέρχονται σε περίπου 615 εκατομμύρια ευρώ. Οι καταβληθείσες πληρωμές στο CSF ανέρχονταν σε περίπου 480 εκατομμύρια ευρώ μέχρι τα τέλη Νοεμβρίου του 2003.Μολονότι μεγάλο μέρος του ταμείου παραμένει αδέσμευτο, η Τράπεζα επισήμανε ότι μπορεί το ποσό της αρχικής δέσμευσης των περίπου 717 εκατ. δολαρίων να είναι ανεπαρκές αφού η παρούσα εκτίμηση κόστους από την κοινοπραξία ΜΔΕ για το έργο ανέρχεται στα 995 εκατομμύρια δολάρια. Το έλλειμμα θα ανερχόταν σε περίπου 278 εκατομμύρια δολάρια, συν, πιθανώς, 64 εκατομμύρια δολάρια για ενδεχόμενες επιπρόσθετες εργασίες που αφορούν δραστηριότητες αποσυναρμολόγησης. Τα εν λόγω αριθμητικά στοιχεία είναι, ωστόσο, ακόμη υπό εξέταση.

Η Τράπεζα ανέφερε ότι πρέπει να υπάρξουν επιπρόσθετες δεσμεύσεις προκειμένου να είναι αποτελεσματικές οι μελλοντικές συμβάσεις επιχορήγησης για το νέο προστατευτικό κάλυμμα, το οποίο έχει επί του παρόντος προγραμματιστεί για το τέταρτο τρίμηνο του 2004. Είναι πιθανό, στο εγγύς μέλλον, να κληθούν και πάλι οι χορηγοί προκειμένου να προβούν σε νέες συνεισφορές για την ολοκλήρωση του έργου χωρίς, όμως, να χρειάζεται να καταβληθούν νέες πληρωμές στο ταμείο πριν από το 2005. Οι νέες πληρωμές θα πρέπει να προγραμματίζονται, κατά κανόνα, για την περίοδο 2006-2007.

Ζητήθηκε από την Τράπεζα να συντάξει αναλυτική έκθεση όλων των αναγκαίων για το Τσερνομπίλ κονδυλίων: Λογαριασμός πυρηνικής ασφάλειας, διαχείριση ραδιενεργών αποβλήτων και ΣΕΠ καθώς και λεπτομέρειες σχετικά με τον χρόνο δέσμευσης και καταβολής των κεφαλαίων.

6. Συνοπτικη Παρουσιαση των Εξελιξεων και Συμπεράσματα

Η ΕΤΑΑ έκανε αναφορά στις καλές επιδόσεις της ΜΔΕ μετά την αναδιοργάνωσή της το 2002. Η Φάση I του ΣΕΠ (σταθεροποίηση και άλλα βραχυπρόθεσμα μέτρα) έχει ολοκληρωθεί και η Φάση II (προετοιμασία για μετασκευή σε περιβαλλοντικά ασφαλή χώρο) έχει ξεκινήσει.

Η κατάσταση με την κρατική επιτροπή ρύθμισης θεμάτων πυρηνικής ενέργειας της Ουκρανίας (SNRC) έχει βελτιωθεί κατά τη διάρκεια της περιόδου αναφοράς. Ωστόσο, οι διαδικασίες κανονιστικής έγκρισης συνεχίζουν να αποτελούν έναν από τους βασικούς κινδύνους, καθώς συνιστούν κρίσιμο θέμα ή σχετίζονται στενά με δραστηριότητες που ενδέχεται να καταστούν κρίσιμες. Είναι, ως εκ τούτου, απαραίτητο να συνεχιστεί η παροχή υποστήριξης προς την SNRC προκειμένου να διασφαλιστεί ότι θα αποφεύγονται οι καθυστερήσεις και ότι θα εφαρμοστεί πλήρως η κατάλληλη ρυθμιστική διαδικασία και διαδικασία παραχώρησης αδειών.

Αναπτύσσεται μία συντονισμένη προσέγγιση στο συνολικό πρόβλημα των αποβλήτων η οποία απαιτεί την έντονη συμμετοχή των ουκρανικών αρχών. Ειδικότερα, πρέπει να εξευρεθεί λύση για τα στερεά απόβλητα υψηλής ραδιενέργειας. Για τη συγκεκριμένη κατηγορία αποβλήτων, έχει προταθεί η λύση να βασιστεί εν μέρει στο χρηματοδοτούμενο από την ΕΕ έργο του Βιομηχανικού Συγκροτήματος για τη Διαχείριση Στερεών Αποβλήτων (ICSRM), το οποίο αφορούσε αρχικά τον παροπλισμό των μονάδων 1 έως 3. Το θέμα αυτό είναι υπό εξέταση αλλά, σε κάθε περίπτωση, θα επιφέρει επιπρόσθετο κόστος και καθυστερήσεις. Ενδέχεται να χρειαστεί η συνδρομή του προγράμματος Πυρηνικής Ασφάλειας TACIS προκειμένου να καλυφθεί το εν λόγω επιπρόσθετο κόστος.

Το χρονοδιάγραμμα για την ολοκλήρωση του σχεδίου εφαρμογής του προστατευτικού καλύμματος, η οποία προβλεπόταν για το 2007, έχει καθυστερήσει σημαντικά. Η ολοκλήρωση του έργου, με την ανάθεση της κατασκευής του νέου προστατευτικού καλύμματος, προβλέπεται πλέον για το 3/4ο τρίμηνο του 2008.

Παρά το γεγονός ότι το βασικό κόστος του έργου δεν αυξήθηκε σημαντικά, η συμπερίληψη των απαιτούμενων εργασιών που δεν είχαν προβλεφθεί στο πλαίσιο του αρχικού προϋπολογισμού (28 εκατ. EUR), των ενδεχόμενων επιπρόσθετων εργασιών (64 εκατ. EUR), του επιπλέον ποσού που προκύπτει από την αναπροσαρμογή των τιμών, του κινδύνου και των απρόοπτων περιστάσεων (194 εκατ. EUR), ενδέχεται να ωθήσει το συνολικό κόστος πάνω από 1 δισεκατ. ευρώ.

Λαμβανομένου υπόψη ότι οι δεσμεύσεις κατά τις δύο διασκέψεις για την ανάληψη συνεισφορών ανέρχονται σε περίπου 717 εκατ. δολάρια, υπάρχει επί του παρόντος έλλειμμα, σε ό,τι αφορά την ολοκλήρωση του έργου, της τάξης των 278 εκατ. δολαρίων (πέραν των 64 εκατ. EUR για ενδεχόμενες επιπρόσθετες εργασίες).

Η ΕΤΑΑ θα ζητήσει νέες δεσμεύσεις από τους χορηγούς πριν από την υπογραφή της σύμβασης για το νέο προστατευτικό κάλυμμα, η οποία έχει προγραμματιστεί επί του παρόντος για το τέταρτο τρίμηνο του 2004. Η πληρωμή, όμως, των νέων συνεισφορών θα απαιτηθεί, πιθανώς, κατά την περίοδο 2006-2007.